“หุ้นเอเชีย” ผันผวน! วิกฤตรัสเซีย-ยูเครน กดดันต่อเนื่อง
“หุ้นเอเชีย” ผันผวน! นลท.ยังคงจับตาวิกฤตความขัดแย้งระหว่างรัสเซียและยูเครน หลังรัสเซียยังคงเสริมกำลังทหารตามแนวชายแดนยูเครน
17 ก.พ. 2565

ผู้สื่อข่าวรายงานว่า ตลาดหุ้นเอเชียเปิดผันผวนในเช้าวันนี้ ขณะที่นักลงทุนยังคงจับตาวิกฤตความขัดแย้งระหว่างรัสเซียและยูเครน หลังองค์การนาโตเปิดเผยว่า รัสเซียยังคงเสริมกำลังทหารตามแนวชายแดนยูเครน แม้มีรายงานว่าได้ถอนกำลังทหารบางส่วนจากบริเวณดังกล่าว
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 27,431.42 จุด ลดลง 28.98 จุด หรือ -0.11%, ดัชนี HSI ตลาดหุ้นฮ่องกงเปิดวันนี้ที่ 24,722.88 จุด เพิ่มขึ้น 3.98 จุด หรือ +0.02% และดัชนี SSE Composite ตลาดหุ้นจีนเปิดวันนี้ที่ 3,464.21 จุด ลดลง 1.62 จุด หรือ -0.05%
ด้านนายเยนส์ สโตลเทนเบิร์ก เลขาธิการองค์การสนธิสัญญาป้องกันแอตแลนติกเหนือ (นาโต) เปิดเผยว่า ยังไม่เห็นการถอนกำลังทหารของรัสเซีย ซึ่งขัดแย้งกับความพยายามทางการทูตที่จะคลี่คลายวิกฤตการณ์ สิ่งที่นาโตเห็นก็คือรัสเซียได้เพิ่มจำนวนทหาร ซึ่งทำให้ความตึงเครียดยังไม่ลดน้อยลง ขณะที่ประธานาธิบดีโจ ไบเดนของสหรัฐเตือนเช่นกันว่า รัสเซียยังคงมีกำลังทหารมากกว่า 150,000 นายใกล้ชายแดนยูเครน
สำหรับข้อมูลเศรษฐกิจในภูมิภาคที่เปิดเผยวันนี้ สำนักงานสถิติแห่งชาติออสเตรเลีย (ABS) รายงานว่า อัตราว่างงานในเดือนม.ค. ยังคงอยู่ที่ระดับ 4.2% สอดคล้องกับประมาณการของนักวิเคราะห์ โดยเศรษฐกิจออสเตรเลียมีการจ้างงานเพิ่มขึ้น 12,900 ตำแหน่ง